**Amserau a Thymhorau**

**Rhan 1 - o'r Adfent i Gyflwyniad Crist**

**Adran 2**

**Yr Adfent**

**Rhagarweiniad i’r Tymor**

Yn hemisffer y gogledd mae tymor yr Adfent yn mynd â ni’n ddwfn i galon y gaeaf. Roedd y gaeaf yn adeg anodd iawn i bobl y gorffennol am fod newyn wrth y drws a haint ac afiechyd yn bygwth. Gallai teithio fod yn anodd neu’n amhosibl, hefyd, wrth i lwybrau rewi a ffyrdd wedi diflannu dan ddŵr. Roedd angen paratoi’n ddyfal er mwyn goroesi’r gaeaf a chyrraedd y gwanwyn a’i arwyddion o fywyd newydd heb yr un anaf.

Wrth i olau dydd leihau a thywyllwch gynyddu fe ysgogir yr eglwys i weddïo: yn naturiol, gall moelni Rhagfyr ein cymell i ddyheu am arwyddion o obaith. Yn ei hysgrythurau, ei salmau a’i gweddïau Adfent mae’r Eglwys yn dangos ei bod hi’n rhannu yn y dyheu naturiol a greddfol am oleuni a bywyd, gobaith ac iachawdwriaeth, goroesiad a llesiant, iechyd a chyflawnder oddi mewn. A yw hi’n syndod fod y byd, y tu allan i’r eglwys, yn ysu i ddechrau ar y dathliadau ymhell cyn pryd?

Mae’r gymuned Gristnogol, fodd bynnag, yn edrych uwchlaw a thu draw i’r byd naturiol ac yn talu sylw manwl i leisiau’r proffwydi; i Eseia, Jeremeia, Ioan Fedyddiwr ac, yn bwysicach fyth, i Iesu. Y maent, i gyd, yn cyhoeddi teyrnasiad Duw. Mae gwrando cywir yn gofyn am ymlonyddu a chanolbwytio, am amynedd ac aros disgybledig, ac am gael gwared ar bethau sy’n tarfu. Adlewyrchir hynny yn aml yn naws ddwys yr Adfent ac yn y cyfyngu ar arwyddion sy’n awgrymu dathlu. Yn ystod yr Adfent hepgorir y Gloria ar ddydd Sul, a cheir gwared ar annibendod ac addurn diangenrhaid o’r safle litwrgaidd. O ganlyniad, bydd ein haddoli yn adlewyrchu tystiolaeth a datganiad Ioan Fedyddiwr i wneud yn union ffordd yr Arglwydd, yn ogystal â darparu rhagarweiniad cynnil i lewyrch y Nadolig. Mae darlleniadau Ysgrythurol yr Adfent yn llawn delweddau o ogonaiant a mawredd Duw, o’i allu a’i fawrhydi, a chawn ni, ei bobl, ein llanw â pharchedig ofn a rhyfeddod, anesmwythyd a phryder. ‘Mae’r Arglwydd yn dyfod, ewch allan i’w gyfarfod.’ Mae yna ymdeimlad o frys.

*Mae naws yr Adfent yn un o edifeirwch, ond ni ddylid ei chymharu â naws y Garawys. Mae ein hangen i edifarhau yn ystod yr Adfent yn deillio o neges Iesu i fod yn wyliadwrus, a pharod i’w groesawu pan ddaw. Mae’r nodwedd eschatolegol unigryw hon sy’n perthyn i’r Adfent, yn gofyn, o raid, am hunan-ymchwil a pharodrwydd i dderbyn maddeuant, cyfiawnder a thangnefedd yr Arglwydd: nodweddion ei deyrnas. Credwn y daw Crist i farnu’r byw a’r meirw, felly nid yw gweddi ac edifeirwch yn ddewis. Ond crëir cydbwysedd gan yr alwad i lawenhau ac edrych ymlaen yn ddisgwylgar at ddyfodiad yr Arglwydd. Mae edifeirwch a mawl yn cyd-ymddangos law yn llaw*.

Lliw litwrgaidd y tymor yw porffor er ei fod yn lliw porffor gwahanol i’r un a ddefnyddir yn ystod y Garawys: mae’n dywyllach ac yn ddyfnach, nid ydyw’n borffor brenhinol. Ymddengys hefyd fod cynsail hanesyddol i’r defnydd o las tywyll, yn enwedig yng Ngogledd Ewrop. Ar y Trydydd Sul o’r Adfent (Sul Gaudate) y lliw opsiynol yn aml yw lliw rhosyn, a gaiff ei adlewyrchu yn lliw amgen cannwyll yr Adfent yr wythnos honno, sy’n cynrychioli wybren y gaeaf adeg gwawr neu gyfnos, machlud yr haul yn isel yn yr awyr, a’r chwilio am olau a’r addewid ohono: delwedd naturiol i ni, efallai, o’r dydd diwethaf pan fydd Crist, Seren y Bore, o’r diwedd yn gwawrio. Mae’n nodi’r amser pan fo’r Adfent, tra’n symud i gyfeiriad diwrnod tywyllaf a byrraf y flwyddyn, yn cymryd tro naturiol ar 17 Rhagfyr. Bryd hynny bydd ein sylw a’n paratoadau’n canolbwyntio mwy ar ddathlu genedigaeth Crist ym Methlehem a chymeriadau Ioan Fedyddiwr, Joseff a’r Forwyn Fair Fendigaid yn cymryd y flaenoriaeth yn efengylau’r Sul. Mae’n bryd llawenhau! ‘Wele ferch ifanc yn feichiog, a phan esgor ar fab, fe’i geilw’n Immanuel’ (Eseia 7:14). Mae Antiffonau’r Adfent (a welir yn Nhrefn Hwyrol Weddi yr Eglwys yng Nghymru) yn fynegiant hynafol, pwysig a threiddgar o’r disgwyl am enedigaeth Crist.

Caiff pwyslais deuol yr Adfent ei adlewyrchu yng nghalendr a litwrgïau’r Eglwys yng Nghymru er nad yw’r amserau hyn yn annibynnol ar ei gilydd: mae’r naill yn cyflenwi’r llall. Fodd bynnag, mae agwedd bwysig arall i’r tymor hwn gan fod yr Adfent yn ein galw i amlygu dyfodiad Crist yn ein bywydau ni’n hunain fel y deuwn ni, Pobl Dduw, yn Adfent Crist i’r byd, y rhai drwy eu bywydau o sancteiddrwydd, heddwch, cariad a chyfiawnder sy’n arddangos presenoldeb Iesu. Mae’r Adfent yn un o dymhorau hyfrytaf yr eglwys. Mae’n adeg o aros a llawenhau, o ddisgwyl a dyheu, o baratoi ac edrych ymlaen am yr hyn nas gwireddwyd eto. Mae’n dymor sydd yn gyforiog o obaith.

Mae’r litwrgïau a’r gweddïau a geir yn yr adran hon yn gwneud defnydd o themâu poblogaidd a chwbl gyfarwydd goleuni a thwyllwch, ond mae’r Adfent yn llawer cyfoethocach na hyn, yn enwedig wrth i thema’r goleuni gyrraedd ei chyflawniad a’i phenllanw yn y Nadolig, yr Ystwyll a Gŵyl Fair y Canhwyllau. Mae’r Adfent yn ein cynorthwyo i weld y goleuni’n torri i mewn ac yn mynegi ein dyhead am Grist; ond anogir eglwysi i ystyried a mynegi’r symbolaeth a’r delweddau cyfoethocach fyth a ysbrydolir gan yr Adfent.

Dwy ddefod y gellir eu dathlu yn y cartref yw Torch yr Adfent a Choeden Jesse ac maent yn ffyrdd cymharol hawdd o alluogi pawb o bob oed i gymryd rhan yn nathliadau’r Adfent. Mae’r Llithiadur Cyffredin Diwygiedig yn darparu nifer o gyfeiriadau Ysgrythurol ar gyfer ein dathliadau Adfent ac mae hefyd adnoddau Adfent yn y Drefn ar gyfer y Foreol a’r Hwyrol Weddi, rhai ohonynt wedi eu hymgorffori yn y litwrgïau a’r gweddïau a ddarparwyd yma.

Torch yr Adfent

*Defod a ddechreuodd yn y cartref yw Torch yr Adfent ac y mae i’w hybu. Bellach, fodd bynnag, y mae gan lawer o eglwysi dorch yn yr eglwys. Nid oes unrhyw reidrwydd litwrgaidd i hyn ond cynigir y canlynol fel adnodd i’r plwyfi hynny sydd wedi mabwysiadu’r arfer*.

*Gellir bendithio Torch yr Adfent* *yn yr Hwyrol Weddi ar noswyl Sul* yr *Adfent ac yna gellid goleuo’r gannwyll gyntaf. Os mai dyna’r drefn, gellir bendithio ar ôl Gweddi’r Arglwydd,* a *goleuo’r gannwyll gyntaf wedyn. Ar y llaw arall, gellir cynnwys y ddefod oddi mewn i Litwrgi’r Gair mewn gwasanaeth arall ar wylnos Sul yr Adfent*.

Os goleuir y canhwyllau ar bob Sul yn yr Adfent, yna mae’n briodol goleuo canhwyllau Torch yr Adfent fel rhan o’r Dod Ynghyd yn y Cymun Bendigaid, ar ôl y cyfarchiad, neu hyd yn oed cyn i’r Cymun Bendigaid ddechrau. Bydd ble i osod y dorch yn dibynnu ar ei maint ond ni ddylai guddio’r allor na’r ddarllenfa.

Gall y dorch fod yn yr eglwys gydol tymor y Nadolig. Os goleuir y canhwyllau fel rhan o’r Dod Ynghyd yn y Cymun Bendigaid gellir defnyddio’r canlynol.

**Bendithio Torch yr Adfent**

***Cyfarchiad***

Oddi wrth y Crist a oedd, y sydd, ac sydd i ddod:

gras, goleuni a thangnefedd fo gyda chwi.

**A hefyd gyda thi.**

***Rhagarweiniad***

Annwyl ffrindiau, yr ydym yn dechrau’r paratoadau sy’n nodweddu tymor yr Adfent er mwyn i ni gael croesawu dyfodiad Crist. Gadewch i ni geisio’r goleuni na all neb ond ef ei ddwyn, goleuni na all unrhyw dywyllwch ei drechu. *Wrth fod y dyddiau’n byrhau a’r nosweithiau’n prysur gau i mewn,* gadewch i ni weddïo y byddwn yn effro i’w bresenoldeb disglair ac yn barod i’w groesawu pan ddaw mewn gogoniant.

***Bendithio Torch yr Adfent***

Arglwydd Dduw,

mae dy eglwys yn llawen ddisgwyl am ddyfodiad ei Gwaredwr,

sydd yn rhoi llewyrch i’n calonnau

ac yn gwasgaru tywyllwch anwybodaeth a phechod.

Tywallt dy fendith arnom

wrth inni oleuo canhwyllau’r dorch hon;

bydded i’w goleuni adlewyrchu ysblander Crist

sydd yn Arglwydd, byth bythoedd. Amen.

**Gweddïau ar gyfer Goleuo Torch yr Adfent**

*Gellir goleuo’r canhwyllau mewn distawrwydd, er mwyn sicrhau sylw llwyr pawb sy’n bresennol neu gellir dweud gwersigl ac ymateb syml megis:*

Iesu Grist yw goleuni’r byd:

**goleuni na all unrhyw dywyllwch ei drechu.**

*Mae dwy set o weddïau wedi eu darparu. Mae’r set gyntaf yn cysylltu themâu’r patriarchiaid, y proffwydi, Ioan Fedyddiwr a’r* Forwyn Fair Fendigaid *â’r golygfeydd tymhorol*: *dyddiau byr, nosweithiau hir, haul y gaeaf yn isel yn yr awyr, yr oerfel yn treiddio i mewn, a’r chwilio am gynhesrwydd. Mae’r ail set* yn symlach ac efallai’n *fwy addas ar gyfer plant. Gellir defnyddio’r w*ersigl ac ymateb *a welir uchod cyn y gweddïau.*

***Goleuo’r Canhwyllau (Set 1)***

***Adfent 1***

O Dduw tragwyddol

wrth fod y tywyllwch yn ymdaenu ar draws ein henwlad

a’r gaeaf oer yn pwyso’n drwm ar ein bywydau

goleuwn gannwyll

i oleuo’r cysgodion

a chynhesu’n calonnau,

fel y bo iddo ef y soniodd y patriarchiaid amdano

ein cael yn effro i’w bresenoldeb

ac yn barod i’w groesawu ef sydd yn Oleuni’r byd,

oherwydd y mae ef yn Arglwydd byth bythoedd. **Amen.**

***Adfent 2***

O Dduw tragwyddol,

wrth fod y dyddiau’n byrhau

a’r nosweithiau’n prysur gau i mewn

goleuwn gannwyll

i oleuo’n meddyliau

a chyffroi’n calonnau

fel y bo iddo ef y soniodd y proffwydi amdano

ein cael yn gwylio ac yn aros i’w groesawu ef sydd yn Oleuni’r byd,

oherwydd y mae ef yn Arglwydd byth bythoedd. **Amen.**

***Adfent 3***

O Dduw tragwyddol,

wrth fod y tywyllwch yn nesáu

a’r nos yn oedi’n hir

goleuwn gannwyll

i wasgaru tywyllwch ein calonnau

ac erlid ymaith gysgodion ein meddyliau

fel y bo iddo ef y soniodd Ioan Fedyddiwr amdano

ganfod llwybr disglair a chlir

a’n cael yn barod ac yn fodlon i’w groesawu ef sydd yn Oleuni’r byd,

oherwydd y mae ef yn Arglwydd byth bythoedd. **Amen.**

***Adfent 4***

O Dduw tragwyddol,

wrth geisio disgleirdeb y wawr

ac ymestyniad y dydd

goleuwn gannwyll

i fywiogi’n calonnau a chynhesu’n bywydau rhewllyd

fel y bo iddo ef a wnaethpwyd yn gnawd yng nghroth Mair

ein cael yn awyddus i’w groesawu

ac yn barod i’w gofleidio ef sydd yn Oleuni’r byd,

oherwydd y mae ef yn Arglwydd byth bythoedd. **Amen**

***Dydd Nadolig***

O Dduw tragwyddol,

wrth groesawu genedigaeth Crist â llawenydd

goleuwn gannwyll

i daflu llewyrch ar ein calonnau

a mynegi bod ein llawenydd yn gorlifo

fel y bo iddo ef a anwyd o Fair ar y dydd hwn,

ein cael ni wedi dod ynghyd i’w groesawu

ac yn barod i’w wasanaethu ef sydd yn Oleuni’r byd,

oherwydd y mae ef yn Arglwydd byth bythoedd. **Amen.**

*Yn y Cymun Bendigaid, mae’r weddi agoriadol:- ‘Dad y gogoniant, sanctaidd a thragwyddol’ yn briodol i’w defnyddio. Parheir â’r Cymun Bendigaid drwy fynd ymlaen at y Weithred o Edifeirwch.*

***Goleuo’r canhwyllau (Set I1)***

***Adfent 1***

Brysia, Arglwydd Iesu,

a thyrd atom yn fuan:

llanw ein calonnau â chyffro

am dy ddyfodiad i’r byd.

Bydded i’th hen addewidion

gyflawni gobeithion pawb ar y ddaear.

**Amen. (***Neu* **Amen. Tyrd, Arglwydd Iesu)**

***Adfent 2***

Brysia, Arglwydd Iesu,

a thyrd atom yn fuan:

llanw ein calonnau â moliant

am dy ddyfodiad i’r byd.

Bydded i neges y proffwydi

gyrraedd clustiau pawb ar y ddaear.

**Amen. (***Neu* **Amen. Tyrd, Arglwydd Iesu)**

***Adfent 3***

Brysia, Arglwydd Iesu,

a thyrd atom yn fuan:

llanw ein calonnau â llawenydd

am dy ddyfodiad i’r byd.

Bydded i neges Ioan Fedyddiwr

agor calonnau pawb ar y ddaear.

**Amen. (***Neu* **Amen. Tyred, Arglwydd Iesu)**

***Adfent 4***

Brysia, Arglwydd Iesu,

a thyrd atom yn fuan:

llanw ein calonnau â pharchedig ofn

am dy ddyfodiad i’r byd.

Bydded i lawenydd Mair

lanw bywydau pawb ar y ddaear.

**Amen. (***Neu* **Amen. Tyred, Arglwydd Iesu)**

***Dydd Nadolig***

Arglwydd Iesu,

Fe’th aned i’r byd hwn

a chroesawn di i’n calonnau.

Bydded i oleuni dy gariad

ddod â thangnefedd disglair a llawenydd gloyw

i bawb ar y ddaear,

oherwydd yr wyt ti yn Arglwydd

**Deunydd Ychwanegol ar gyfer y Cymun Bendigaid yn ystod yr Adfent**

*Gellir defnyddio’r canlynol.*

***Cyfarchiad***

*Tan 16 Rhagfyr*

Oddi wrth y Crist a oedd, y sydd, ac sydd i ddod:

Gras a thangnefedd fyddo gyda chwi oll.

**A hefyd gyda thi.**

*Rhagfyr 17 ymlaen*

Bydded i ras a thangnefedd ein Harglwydd Iesu Grist,

sy’n dyfod i’r byd, fod gyda chwi.

**A hefyd gyda thi.**

***Gweithred o Edifeirwch***

*Tan 16 Rhagfyr*

Fy mrodyr a’m chwiorydd,

bydded i ni fod yn effro i adfent Duw

a pharatoi ffordd yr Arglwydd trwy droi oddi wrth bechod,

cofleidio cyfiawnder a gwirionedd,

a chael cysur yn y Crist sy’n addo tangnefedd.

*Naill ai’r Brawddegau Edifeirwch o’r Cymun Bendigaid (2004):*

Arglwydd Iesu, daethost i gasglu’r cenhedloedd i deyrnas dy dangnefedd.

Arglwydd, trugarha. **Arglwydd, trugarha**.

Arglwydd Iesu, yr wyt yn dod mewn gair a sacrament i’n cryfhau mewn sancteiddrwydd.

Crist, trugarha. **Crist, trugarha.**

Arglwydd Iesu, byddi’n dod mewn gogoniant i farnu’r byw a’r meirw.

Arglwydd, trugarha. **Arglwydd, trugarha**.

*Neu:*

Arglwydd Iesu, daethost fel ein Gwaredwr i gyhoeddi newyddion da iachawdwriaeth.

Arglwydd, trugarha. **Arglwydd, trugarha**.

Arglwydd Iesu, rwyt yn dod fel bugail i’n dwyn ynghyd a’n bwydo.

Crist, trugarha. **Crist, trugarha**.

Arglwydd Iesu, byddi’n dod fel Barnwr i sefydlu nef newydd a daear newydd.

Arglwydd, trugarha. **Arglwydd, trugarha**.

*Rhagfyr 17 ymlaen*

Fy mrodyr a’m chwiorydd,

fel y mae gwawrddydd dyfodiad Crist yn treiddio i’n bywydau

gadewch i ni droi ymaith o dywyllwch pechod

fel y bo i lewyrch cariad Duw ddisgleirio arnom ni.

*Naill ai:*

O Ddoethineb y Goruchaf,

rhoddi drefn ar bopeth â’th law gadarn a thyner:

dysg i ni lwybr barn gywir.

Arglwydd, trugarha. **Arglwydd, trugarha**.

O Dywysog Israel,

ymddangosaist i Moses yn y berth oedd ar dân:

tyrd a gwared ni â’th law estynedig.

Crist, trugarha. **Crist, trugarha**.

O wreiddyn Jesse,

sy’n sefyll fel baner i’r cenhedloedd:

tyrd a rhyddha ni, nac oeda.

Arglwydd, trugarha. **Arglwydd, trugarha**.

*Neu:*

O Allwedd Dafydd,

ti sydd â’r gallu i agor a selio:

tyrd ac arwain ni o dywyllwch a glyn cysgod angau.

Arglwydd, trugarha. **Arglwydd, trugarha**.

O Seren Fore,

ti yw disgleirdeb y goleuni tragwyddol:

tyrd a llewyrcha ar y rhai sy’n byw mewn tywyllwch a chysgod angau.

Crist, trugarha. **Crist, trugarha**.

O Frenin y cenhedloedd,

ti yw’r Arglwydd yr hiraethant amdano:

tyrd ac achub pawb a luniaist o’r pridd.

Arglwydd, trugarha. **Arglwydd, trugarha**.

***Ymbiliau 1***

*Rhagarweiniad*

Wrth i ni ddisgwyl am ddyfodiad yr Arglwydd

gadewch i ni weddïo dros yr eglwys a’r holl fyd

fel y bydd cyfiawnder yn llwyddo, a heddwch yn ffynnu tra bo lleuad

*Deisyfiadau*

Bydded i’r eglwys gael ei llanw ag ysbryd doethineb a deall,

a byw mewn uniondeb calon a gwir gariad.

*Naill ai: Neu:*

Arglwydd, yn dy drugaredd. Bydded i’th gyfiawnder lwyddo, Arglwydd.

**Gwrando ein gweddi. A thangnefedd tra bo lleuad.**

Bydded i genhedloedd y byd a’r holl arweinwyr geisio cyfiawnder a thangnefedd a thrugarhau wrth y gwan a’r tlawd.

Bydded i gymuned ein plwyf, wrth fyw fel pobl y goleuni,

baratoi ffordd ar gyfer dyfodiad yr Arglwydd.

Bydded i’r rhai sy’n byw yn nhywyllwch rhyfel a thrais

weld disgleirdeb gwawrddydd yr Arglwydd.

Bydded i’r rhai sy’n wael ymdeimlo â phresenoldeb yr Arglwydd,

sy’n cyfodi pawb sydd wedi’u llethu.

Bydded i’r tlawd a’r gorthrymedig weld ffyddlondeb yn tarddu o’r ddaear

a chyfiawnder yn edrych i lawr o’r nefoedd.

Bydded i’r rhai a anfonwyd allan i gyhoeddi fod yr Arglwydd yn agos

ymdeimlo â’i gymorth achubol a llefaru geiriau o heddwch a llawenydd.

Bydded i ni a phob Cristion wrando ar lais y proffwydi

a cheisio rhoi sylw i dystion y gwirionedd yn ein plith.

*Gweddi i gloi*

Mae disgleirdeb gwawr dy gariad

yn goleuo arnom, Arglwydd Dduw,

oherwydd yn nyfodiad Iesu dy Fab,

cyhoeddir heddwch, tywelltir cyfiawnder,

a llenwir ein calonnau â gobaith.

Bydded i’r holl bobl wybod am fawredd a rhyfeddod dy gariad achubol.

Trwy Iesu Grist ein Harglwydd. **Amen.**

***Ymbiliau 11***

*Rhagarweiniad*

Mae Dydd yr Arglwydd yn agos.

Gadewch i ni sefyll yn gadarn a disgwyl yn eiddgar am ei ddyfodiad,

gan weddïo’n barhaus dros yr eglwys a’r byd.

*Deisyfiadau*

Gweddïwn y bydd i’r eglwys gael ei hysgogi

gan daerineb neges y proffwyd.

*Naill ai: Neu:*

Arglwydd, yn dy drugaredd. Arglwydd, dangos i ni dy drugaredd.

**Gwrando ein gweddi. Dyro i ni dy gymorth achubol.**

Gweddïwn y bydd y rhai sy’n gweinyddu cyfiawnder yn y byd

yn arfer tynerwch a thosturi.

Gweddïwn y bydd rhyfeloedd a brwydrau’r byd

yn cael eu trawsnewid gan gyfiawnder a thangnefedd yr Arglwydd.

Gweddïwn y bydd y rhai sy’n dal dig neu atgasedd

yn derbyn calon gig yn lle calon garreg.

Gweddïwn y bydd yr holl bobl yn trysori harddwch creadigaeth Duw

ac yn troedio’n ysgafn ar y ddaear.

Gweddïwn y bydd pawb sydd wedi eu gwanhau gan afiechyd a phoen

yn cael iachâd yn yr Arglwydd.

Gweddïwn y byddwn ni, gyda phawb a aeth o’n blaen mewn ffydd,

yn profi llawenydd a thangnefedd dy deyrnas dragwyddol.

*Gweddi i gloi*

Dduw ein Tad,

wrth inni ddisgwyl am ddyfodiad dy Fab

cynorthwya ni i baratoi ei ffordd

â chalonnau gostyngedig a bywydau o ffyddlondeb a chariad.

Gweddïwn hyn trwy Iesu Grist ein Harglwydd. **Amen**.

**Rhaglithiau**

*Tan 16 Rhagfyr*

**1**

A ddarostyngodd ei hun i fyw yn ein plith,

gan gymryd cnawd dynol,

a chyflawni’r cynllun a luniaist amser maith yn ôl

ac agor i ni ffordd iachawdwriaeth.

Disgwyliwn am y dydd hwnnw

pan ddatguddir ein Harglwydd Iesu Grist,

pan fydd cyfiawnder yn mynd o’i flaen

a heddwch yn dilyn yn ôl ei droed

fel pan ddaw mewn gogoniant, ag iachâd yn ei esgyll,

y bydd i ni etifeddu’r iachawdwriaeth honno

sy’n wrthrych ein gobeithio a’n gwylio.

**11**

Mewn llawer dull a llawer modd

y lleferaist wrthym drwy’r proffwydi.

Yn y dyddiau olaf hyn

lleferaist wrthym trwy dy Fab,

ein harchoffeiriad tosturiol a ffyddlon,

etifedd pob peth

yr un y gwnaethost y cyfanfyd drwyddo.

Ef yw disgleirdeb dy ogoniant

sy’n eistedd ar ddeheulaw gorsedd dy fawrhydi

ac oddi yno y daw i farnu’r byw a’r meirw.

*O 17 Rhagfyr ymlaen*

**1**

Bu’r proffwydi yn ein paratoi ar gyfer ei ddyfodiad,

bu’r Forwyn Fair Fendigaid yn dyheu amdano â chariad uwchlaw pob deall.

Ym mhresenoldeb Iesu, llamodd Ioan Fedyddiwr yng nghroth ei fam

a chyhoeddi ei adfent pan ddaeth yng nghyflawniad yr amser.

Eisoes llawenhawn yn ei enedigaeth,

oherwydd cyflwynodd inni ras yn rhodd

fel y bo iddo’n cael yn effro ac yn disgwyl,

â’n calonnau’n llawn o foliant a rhyfeddod.

**11**

Yn y tymor gobeithiol hwn, mae ei oleuni’n gwawrio yn ein calonnau

oherwydd ef yw’r Seren Fore, y Wawrddydd oddi uchod,

a’i oleuni yn dinistrio cysgod marwolaeth

ac yn gwasgaru tywyllwch pechod.

Mae’r Gair y gwnaethost y byd trwyddo gerllaw,

yn sefydlu creadigaeth newydd

pan amlygir pob peth.

Ac yn awr disgwyliwn am y dydd

pan ddaw Crist eto

â barn sy’n llifo fel dyfroedd

a thangnefedd i’w dywallt ar y byd,

fel y cawn ein cyfodi i fyw gyda thi am byth.

**111**

Datguddiwyd ei bresenoldeb drwy neges angel

ac ymateb llawen Mair ei fam,

a’i chân yn atseinio ymhob cenhedlaeth,

yn cyhoeddi tangnefedd a chyfiawnder ar adfent ei mab a’i Harglwydd.

Mae’n tynnu tywysogion oddi ar eu gorseddau,

yn dyrchafu’r rhai distadl,

yn llwytho’r newynog â rhoddion

ac yn addo byd newydd i’r tlawd.

***Gweddi’r Arglwydd***

*Naill ai:*

Gweddïwn am ddyfodiad y deyrnas fel y dysgodd Iesu inni:

*Neu:*

Carodd Duw y byd gymaint nes iddo roi ei unig-anedig Fab i fod yn Waredwr i ni ac felly gweddïwn yn hyderus:

:

***Yr Anfon Allan***

*Tan 16 Rhagfyr*

Ewch mewn tangnefedd i baratoi ffordd yr Arglwydd.

**Yn enw Crist. Amen**

*O 17 Rhagfyr ymlaen*

Mae dyfodiad yr Arglwydd gerllaw.

Ewch mewn tangnefedd i baratoi ffordd yr Arglwydd.

**Yn enw Crist. Amen.**

Gwasanaeth Carolau’r Adfent

*Gellir cyfuno Gwasanaeth Carolau’r Adfent neu’r Gwasanaeth Goleuni â’r Hwyrol Weddi neu gellir defnyddio’r canlynol. Dylid defnyddio emynau, caneuon, anthemau’r Adfent a cherddoriaeth megis gwersiglau ac atebion y Foreol a’r Hwyrol Weddi ynghyd â* chyfnodau priodol o ddistawrwydd*.*

*Gellir cynnal y gwasanaeth hwn yng ngolau cannwyll a gellir rhoi canhwyllau wedi’u goleuo i’r bobl. Gall y litwrgi hefyd gynnwys symud a gorymdeithio drwy’r eglwys, naill ai’r bobl i gyd, os yw hynny’n bosibl ac yn ymarferol, neu grŵp sy’n cynrychioli’r gweinidogion a’r bobl.*

*Gall y litwrgi ddechrau â Gwersiglau ac Atebion Agoriadol o’r Hwyrol Weddi*

Arglwydd, agor ein gwefusau.

**A’n genau a fynega dy foliant.**

Duw, brysia i’n cynorthwyo.

**Arglwydd, prysura i’n cymorth.**

**Gogoniant i’r Tad, ac i’r Mab,**

**ac i’r Ysbryd Glân;**

**fel yr oedd yn y dechrau, y mae yn awr,**

**ac y bydd yn wastad, yn oes oesoedd. Amen.**

***Rhagarweiniad***

Annwyl ffrindiau, dathlwn dymor llawen yr Adfent: adeg o ddisgwyl, cyfnod sy’n llawn o obaith ac o edrych ymlaen. Gan ddyrchafu’n calonnau i’r nefoedd, bydded i ni fod yn effro i ddyfodiad Crist mewn gogoniant i farnu’r byw a’r meirw. Gadewch i ni groesawu ei ddyfodiad i’r byd, ac ymbaratoi ar gyfer cyflawniad pob peth pan ddaw Crist mewn gogoniant i farnu’r byw a’r meirw.

Trwy gân a distawrwydd, drwy weddi a darllen yr Ysgrythur, ceisiwn amcanion Duw. Gadewch i ni wrando’n astud ar ei air fel y gallo ddysgu ei ffyrdd i ni ac y gallom ninnau gerdded yn ei lwybrau: yn sanctaidd ac yn ddi-fai, yn barod ar gyfer Dydd Crist.

Bydded i ni droi ymaith oddi wrth bechod a pharatoi llwybr ar gyfer yr Arglwydd: Oen Duw sy’n dwyn ymaith bechodau’r byd. Ef yw’r un a addawodd Duw; ef yw Brenin y brenhinoedd ac Arglwydd yr arglwyddi sy’n dwyn cyfiawnder, tangnefedd a chariad.

Mae’r Brenin yn dod. Gadewch i ni fynd allan i’w gyfarfod. Bydded i ni geisio ei deyrnas o ogoniant a cherdded yng ngoleuni’r Arglwydd, gan gyhoeddi i bobl y ddaear, ‘Dyma eich Duw chwi!’

Gweddïwn.

*Naill ai:*

Hollalluog Dduw,

dyro inni ras i ymwrthod â gweithredoedd y tywyllwch

ac i wisgo arfau’r goleuni,

yn awr yn y bywyd marwol hwn

a brofwyd gan dy Fab Iesu Grist

pan ymwelodd â ni mewn gostyngeiddrwydd mawr;

fel y bo i ni yn y dydd diwethaf,

pan ddaw drachefn yn ei fawredd gogoneddus

i farnu’r byw a’r meirw,

gyfodi i’r bywyd anfarwol;

trwyddo ef sy’n fyw ac yn teyrnasu

gyda thi a’r Ysbryd Glân,

yn un Duw, yn awr ac am byth.

*Neu*:

Dad yn y Nefoedd,

mae’r Dydd yn agosáu

pan ddaw Crist mewn gogoniant

i oleuo tywyllwch y byd disgwylgar.

Gwasgara gysgodion anwybodaeth

a threcha gymylau galar

fel y bo i ni gael ein llenwi â llawenydd gogoneddus.

Trwy Iesu Grist ein Harglwydd

sydd yn fyw ac yn teyrnasu gyda thi a’r Ysbryd Glân,

yn un Duw, yn oes oesoedd. **Amen**.

*Neu*:

Dad yn y nefoedd,

yn nhref Dafydd frenin daeth llety isel, llwm

yn gartref i Grist dy Fab

babellu yn ein plith.

Bydded i ni, dy bobl frenhinol, ddarparu croeso teilwng,

a pharatoi’r ffordd at ddathlu â chalonnau llawen.

Rhyddha ein meddyliau blinedig a chynhesa’n calonnau rhewllyd

fel y bo i ni gyhoeddi wrth bawb ym mhob man

y tangnefedd na all ond Iesu Grist ei roi,

oherwydd y mae ef yn fyw ac yn teyrnasu gyda thi a’r Ysbryd Glân,

yn un Duw yn oes oesoedd. **Amen**.

Wrth i ni edrych am ddyfodiad ei deyrnas, Arglwydd, dysg ni i weddïo:

**Ein Tad…**

Gweddïwn

*Gellir defnyddio detholiad addas o’r darlleniadau canlynol (yn cynnwys un o leiaf o’r Hen Destament ac un o’r efengylau) a’r gweddïau isod, ynghyd ag emynau a charolau, caneuon a siantiau’r Adfent.*

**Darlleniad**

*Eseia 6:1-8 ‘Gwelais yr Arglwydd. Yr oedd yn eistedd ar orsedd uchel ddyrchafedig’*

**Gweddi**

O Dduw gallu a chadernid,

mae dy sancteiddrwydd yn llenwi cysegr y nefoedd

a’th ogoniant yn rheadru dros yr holl ddaear.

Cyffwrdd ein bywydau â’th gariad,

iachâ ein calonnau o bopeth aflan

a rhyddha ein tafodau i gyhoeddi dy ogoniant,

fel, wrth ddyfod i’r byd, y caiff Crist dy Fab,

bobl sanctaidd

sy’n awyddus i wneud dy ewyllys.

Gofynnwn hyn trwy Grist ein Harglwydd. **Amen**.

**Darlleniad**

*Eseia 7:10-16 ‘Y mae’r Arglwydd ei hun yn rhoi arwydd i chwi: Wele ferch ifanc yn feichiog, a phan esgor ar fab, fe’i geilw’n Immanuel’*

**Gweddi**

O Dduw Daionus a Ffyddlon,

amyneddgar a maddeugar,

wrth i amheuaeth ac anffyddiaeth nythu yn ein calonnau

dyro i ni ffydd i weld y baban Iesu

yn dawel ar fron ei fam;

trwy’r un Iesu Grist ein Harglwydd. **Amen**.

**Darlleniad**

*Eseia 11:1–5 (6-9) 'O’r cyff a adewir i Jesse fe ddaw blaguryn.'*

**Gweddi**

O Dduw a Thad ein Harglwydd Iesu Grist,

ganwyd dy Fab o linach Dafydd

i ddwyn tangnefedd a chyfiawnder, doethineb a gallu.

Bydded i’r byd disgwylgar adnabod Iesu yn ein plith,

ac ymgrymu mewn rhyfeddod a pharchedig ofn gerbron addewid dy Air.

Gofynnwn hyn drwy’r un Iesu Grist ein Harglwydd. **Amen**.

**Darlleniad**

*Eseia 40:1-11 ‘Llais un yn galw, 'Paratowch yn yr anialwch ffordd yr Arglwydd’*

**Gweddi**

Dyro ras i ni, Arglwydd Dduw,

i gyhoeddi dyfodiad dy Fab

ac i baratoi ei ffordd.

Bydded i’n bywydau adlewyrchu dy gariad

a’n calonnau lawenhau ar ei ddyfodiad.

Gweddïwn drwy’r un Iesu Grist ein Harglwydd,

sy’n fyw ac yn teyrnasu gyda thi a’r Ysbryd Glân,

yn un Duw yn oes oesoedd. **Amen**.

**Darlleniad**

*Malachi 3: 1-4 ‘Pwy a all ddal dydd ei ddyfodiad?'*

Pob moliant i ti, Arglwydd, Dduw gallu a chadernid!

Pan na fedrwn sefyll yn dy bresenoldeb,

nac edrych ar dy ogoniant,

meddala ein calonnau ystyfnig

fel y gallo Iesu Grist, yr un y disgwyliwn amdano,

ein coethi a’n hadfywio,

er mwyn i ni fod yn addas i ddyrchafu ein calonnau a’n dwylo yn offrwm i ti,

yn offrwm hyfryd, fel yn y dyddiau gynt.

Gofynnwn hyn drwy Iesu Grist ein Harglwydd,

yr hwn oedd, y sydd ac sydd eto i ddod,

ac sy’n byw gyda thi a’r Ysbryd Glân,

yn un Duw yn oes oesoedd. **Amen**.

**Darlleniad**

*Malachi 3: 6 – 12 'Profwch fi yn hyn nes i mi agor i chwi ffenestri’r nefoedd a thywallt arnoch fendith yn helaeth.'*

**Gweddi**

Derbyn, O Dduw, waith ein dwylo:

oherwydd oddi wrthyt ti y daw pob peth

ac o’th law dy hun y rhoddwn i ti.

Wrth grwydro o’th lwybr fel defaid colledig doluriwn dy galon gariadus.

Pan glywn dy lais yn ein galw ni yn ôl atat

agor ffenestri’r nefoedd

a thywallt dy fendithion arnom,

fel y gallom ddisgleirio yn dy bresenoldeb

a thynnu’r holl genhedloedd at wawrddydd dy lewyrch.

Gofynnwn hyn drwy Iesu Grist ein Harglwydd**. Amen**.

**Darlleniad**

*Micha 4 adnodau 1–4 Byddant hwy’n curo eu cleddyfau’n geibiau. Ni chyfyd cenedl gleddyf yn erbyn cenedl.'*

**Gweddi**

Troi oddi wrth dy ffurf tangnefeddus di, O Dduw cariadlon, a wna’r cenhedloedd a, chan wrthod cariad, cydia rhyfel yn eu calonnau.

Bydded i’r holl genhedloedd ymwrthod â thywallt gwaed

gan guro'u cleddyfau'n geibiau, a'u gwaywffyn yn grymanau.

Bydded i ni eistedd heb ddychryn yng nghysgod dy greadigaeth brydferth a mwynhau’r tangnefedd a ddaeth yng Nghrist

oherwydd y mae ef yn fyw ac yn teyrnasu gyda thi a’r Ysbryd Glân,

yn un Duw yn oes oesoedd. **Amen**.

**Darlleniad**

*Jeremeia 23: 5-6 'Wele’r dyddiau yn dod, medd yr Arglwydd’.*

**Gweddi**

Dyrchafa ein llygaid tua’r nefoedd, Arglwydd,

i weld dy Fab, sy’n dod â chyfiawnder achubol

i lywodraethu’n gariadus yn ein calonnau.

Casgla at ei gilydd bawb sy’n dy alw’n Dad

i fyw fel un teulu yn dy gariad am byth.”

Gweddïwn drwy Iesu Grist ein Harglwydd. **Amen**.

**Darlleniad**

*Sechareia 9: 9-10 ‘Llawenha’n fawr, ferch Seion. Wele dy frenin yn dod atat.'*

**Gweddi**

Llanw ein calonnau â’th lawenydd, Arglwydd Dduw,

ar ddyfodiad dy Fab:

y Brenin y buom yn dyheu amdano,

y llywodraethwr y buom yn disgwyl amdano.

Bydded iddo ganiatáu i ni fendithion gostyngeiddrwydd a chariad,

a’n harwain mewn tangnefedd a llawenydd,

fel y byddom ni, dy Eglwys, yn barod i’w groesawu.

Gofynnwn hyn drwy yr un Iesu Grist ein Harglwydd. **Amen**.

**Darlleniad**

*Haggai 2:6-9 'Unwaith eto, ymhen ychydig, yr wyf am ysgwyd y nefoedd a’r ddaear...'*

**Gweddi**

Disgleiria gogoniant y trysorau newydd a ddaw o’th law, Arglwydd Dduw,

gan ragori ar yr ysblander a fu.

Ysgwyd seiliau’r nefoedd a’r ddaear

a llanw’r byd â’th ogoniant,

oherwydd ti yw Duw yr holl greadigaeth:

Gofynnwn hyn drwy Grist ein Harglwydd. **Amen**.

**Darlleniad**

*Effesiaid 5:1-14 ‘Deffro, di sydd yn cysgu, a chod oddi wrth y meirw, ac fe dywynna Crist arnat!'*

**Gweddi**

Dduw ein Tad,

bydded i arogl pêr aberth ufudd Crist

ein nerthu ni i fyw fel plant y goleuni.

Cod ni o’n gwâl o bechod,

deffro ni o’n trwmgwsg

a llanw ni â’th Ysbryd Glân.

Trwy yr un Iesu Grist ein Harglwydd. **Amen**.

**Darlleniad**

*1 Thesaloniaid 5:1–11 'Fel lleidr yn y nos y daw Dydd yr Arglwydd.'*

**Gweddi**

Daw dy Ddydd, Arglwydd Dduw,

pryd na thybiom, fel lleidr yn y nos.

Wedi gwisgo amdanom ffydd a chariad

byddwn effro a disgwyliwn.

Bydded i ni nerthu a chalonogi ein gilydd

i fod yn gryf ac ar ddi-hun wrth aros am adfent dy Fab,

oherwydd y mae ef yn fyw ac yn teyrnasu gyda thi a’r Ysbryd Glân,

yn un Duw yn oes oesoedd. **Amen**.

**Darlleniad**

*Datguddiad 21:1-7 'Yna gwelais nef newydd a daear newydd.'*

**Gweddi**

Arglwydd Dduw,

mewn byd o dristwch a phoen yr wyt ti yn gwneud pob peth yn newydd.

Sych ymaith ddagrau pawb sy’n galaru,

a chysura bawb sydd mewn cystudd ac mewn poen,

fel y gallom lawenhau yn nyfodiad dy Fab,

yr Alffa a’r Omega,

y dechrau a’r diwedd,

oherwydd y mae ef yn Arglwydd yn oes oesoedd. **Amen**.

**Darlleniad**

*Datguddiad 21:22-22:5 'A bydd y cenhedloedd yn rhodio yn ei goleuni hi, a brenhinoedd y ddaear yn dwyn eu gogoniant i mewn iddi.'*

**Gweddi**

Moliant i ti, Arglwydd Goruchaf, Duw pob peth!

Mae dy ysblander yn rhagori ar ddisgleirdeb yr haul,

a’th ogoniant yn tywys y cenhedloedd.

Yn olau â’th gariad,

bydded i’n henwau fod yn ysgrifenedig yn llyfr bywyd yr Oen

fel y gallom dy foliannu a’th addoli am byth,

trwy Iesu Grist ein Harglwydd. **Amen**.

**Darlleniad**

*Luc 1: 39–56 'Y mae fy enaid yn mawrygu yr Arglwydd.'*

**Gweddi**

Gogoniant a moliant i ti, Arglwydd Dduw!

Bydded i gân Mair atseinio yn ein calonnau

wrth i ni orfoleddu yn y pethau da a gyflawnaist dros y byd.

Bydded i’w mab a’i Gwaredwr gael ynom lety teilwng i breswylio ynddo

a chan ei ddwyn ef i eraill

y cawn gyhoeddi dy gariad a’i drugaredd o genhedlaeth i genedlaeth.

Gweddïwn drwy yr un Iesu Grist ein Harglwydd sydd yn fyw ac yn teyrnasu gyda thi a’r Ysbryd Glân, yn un Duw yn oes oesoedd. **Amen**.

**Darlleniad**

*Luc 4:14–21 'Y mae Ysbryd yr Arglwydd arnaf, oherwydd iddo f’eneinio'*

**Gweddi**

O Dad cariadus,

tywallt dy Ysbryd arnom

a hoelia ein llygaid ar Iesu dy Fab,

sy’n dod i ryddhau pawb sy’n gaeth.

Dyro olwg i’r rhai sy’n ddall i ogoniant dy deyrnas.

Iachâ’r byd a dorrwyd gan bechod,

a gwna ni’n genhadon newyddion da

fel, wedi ein heneinio â’th Ysbryd,

y byddwn yn dystion byw i’th Fab

sy’n byw ac yn teyrnasu yn oes oesoedd. **Amen**.

**Darlleniad**

*Ioan 3:1–12 'Oni chaiff rhywun ei eni o’r newydd ni all weld teyrnas Dduw.'*

**Gweddi**

O Dad y nefoedd a’r ddaear,

bydded i ni sydd wedi ein geni o’r newydd yn y Bedydd

gael ein llenwi â’th Ysbryd a chael cipolwg ar deyrnas dy gariad.

Llywia’n bywydau

ac arwain ni’n nes at dy Fab

fel, yn fyw yn yr Ysbryd,

y gallom dyfu mewn gras

a’n cydffurfio beunydd â’i ddelw ef.

Gofynnwn hyn drwy Grist ein Harglwydd. **Amen**.

**Darlleniad**

*Mathew 3:1-12 'Y mae teyrnas nefoedd wedi dod yn agos.'*

**Gweddi**

Nefol Dad,

daeth dy deyrnas yn agos

a gwawriodd goleuni’r nef,

gan wasgaru cysgod pechod.

Fel y cyhoeddodd dy dyst yn yr anialwch adfent dy Fab yn eofn

felly rhydda ni oddi wrth gariad at bechod

a llanw ni â thân dy Ysbryd Glân

fel y gallom ddwyn ffrwyth cariad Iesu

a bod yn gynhaeaf toreithiog pan ddaw eto,

oherwydd y mae ef yn Arglwydd yn oes oesoedd. **Amen**.

**Y Colect**

*Gellir defnyddio un o Golectau’r Adfent.*

**Y Fendith**

*Gellir terfynu’r gwasanaeth ag un o’r ffurfiau isod:*

*Naill ai*:

Llewyrched Crist haul cyfiawnder arnoch, a chwalu’r tywyllwch o’ch blaen...

*Neu*:

Bydded i Dduw’r Tad

a garodd y byd gymaint nes iddo anfon ei unig Fab,

roi i chwi ras i baratoi ar gyfer y bywyd tragwyddol. **Amen**.

Bydded i Dduw’r Mab,

sy’n dod atom fel Gwaredwr a Barnwr,

ddangos i chwi’r llwybr o dywyllwch i oleuni. **Amen**.

Bydded i Dduw’r Ysbryd Glân,

a gysgododd y Forwyn Fair er mwyn iddi genhedlu Crist,

eich cynorthwyo chwi i ddwyn ffrwythau sancteiddrwydd. **Amen**.

A bendith...

Coeden Jesse

*Mae Coeden Jesse yn cymryd ei henw o ran o lyfr y proffwyd Eseia 11:1: "O’r cyff a adewir i Jesse fe ddaw blaguryn, ac fe dyf cangen o’i wraidd ef." Yn syml a chryno, coeden deulu Iesu ydyw yn olrhain ei linach o Jesse o Fethlehem, tad Dafydd.*

*Yn y Testament Newydd mae llinach Iesu yn cael ei olrhain gan ddau o awduron yr Efengylau: Mathew a Luc. Mae Luc yn disgrifio ‘cenedlaethau Crist’ ym Mhennod 3, gan ddechrau ag Iesu a’i olrhain yn ôl bob cam at Adda drwy ei ‘dad daearol’, Joseff. Mae’r Efengyl yn ôl Mathew yn agor â’r geiriau, ‘Dyma achau Iesu Grist, Mab Dafydd, mab Abraham’ (1:1). Caiff Iesu ei bortreadu’n eglur fel un sy’n ddisgynnydd o bobl sanctaidd Duw, yn disgyn o Jesse ac ymhellach yn ôl, Abraham. Mae Coeden Jesse wedi cael ei phortreadu mewn gweithiau celf di-ri, (nifer ohonynt i’w gweld mewn eglwysi yng Nghymru) yn enwedig yn ystod y cyfnod Canoloesol er bod hefyd lawer o enghreifftiau modern. Dangosant goeden neu winwydden symbolaidd â changhennau ymledol i bortreadu’r achres. Ar ei ffurf fwyaf nodweddiadol mae Coeden Jesse yn dangos Jesse, sy’n aml yn ffigwr mwy na’r lleill, yn gorwedd neu’n cysgu. O’i ystlys neu o’i fogail fe ddaw boncyff coeden neu winwydden, â changhennau ar bob ochr. Ar y canghennau mae ffigyrau sy’n cynrychioli hynafiaid Crist. Mae boncyff y Goeden yn codi at Fair ac yna at Grist. Ar y llaw arall, gall fod darlun o Grist ym mreichiau ei fam.*

*Mae nifer y ffigyrau a ddarlunnir yn amrywio’n fawr, yn dibynnu ar faint y gofod sydd ar gael. Os defnyddir y llinach hirach o Luc, mae 43 o genedlaethau rhwng Jesse ac Iesu. Mae proffwydoliaeth Eseia 11 a bortreadir yng Nghoeden Jesse wedi datblygu i gynnwys y Proffwydi a’u rhagfynegiad o Grist. Mae’r ffenestri sy’n dangos Coeden Jesse yn eglwysi cadeiriol San Denis a Chartres ill dwy yn cynnwys colofnau o broffwydi.*

*Gall Coeden Jesse gael ei hymgorffori yng Nghymun Bendigaid y Sul yn ystod yr Adfent gan ychwanegu symbolau i’r goeden bob wythnos a/neu gellir defnyddio’r litwrgi canlynol.*

*Gellir ymgorffori rhai neu bob un o’r ffigyrau neu’r digwyddiadau canlynol: Creu’r Byd, Adda ac Efa, Noa, Abraham, Isaac, Jacob, Joseff, Moses, Josua, Gideon, Samuel, Dafydd, Elias, Heseceia, Eseia, Jeremeia, Habacuc, Nehemeia, Sechareia, Elisabeth, Ioan Fedyddiwr, Mair, Joseff, Iesu.*

**Litwrgi Coeden Jesse**

*Yn ystyrgar, gosodir coeden (‘Nadolig’) fythwyrdd ddiaddurn mewn lleoliad lle na fydd yn tynnu sylw oddi wrth y gofod litwrgaidd. Ni ddylid goleuo’r goeden: dylid cadw’r weithred honno tan y Nadolig. Gellir rhannu symbolau Coeden Jesse rhwng gwahanol blwyfolion cyn dechrau’r litwrgi neu, fel arall, eu gosod ar fwrdd yng nghefn yr eglwys neu’r neuadd. Gall y litwrgi gael ei arwain gan yr offeiriad neu unrhyw weinidog arall neu gan blant a phobl ifanc, gyda’r geiriau wedi eu haddasu yn ôl grŵp oedran a gallu’r rhai fydd yn cymryd rhan. Gellir cynnwys Defod Edifeiriol ar ôl y Rhagarweiniad a defnyddio Brawddegau Adfent o drefn Cymun Bendigaid yr Eglwys yng Nghymru.*

*Gellir canu emyn neu gân addas.*

***Y Dod Ynghyd***

Yn enw’r Tad a’r Mab a’r Ysbryd Glân. **Amen**.

Gras a thangnefedd a fo gyda chwi oddi wrth Dduw ein Tad a’r Arglwydd Iesu Grist, sy’n dyfod i’r byd.

**A hefyd gyda thi.**

***Rhagarweiniad***

Deuwn ynghyd wrth goeden wag, hardd a pherffaith, gwaith dwylo Duw. Maes o law, byddwn yn ei haddurno â rhagor o arwyddion a symbolau sy’n tystio’n rymus i ddyfodiad Iesu’r Meseia i’r byd. Wrth i ni baratoi i ddathlu ei eni ym Methlehem, dinas Dafydd, gweddïwn y byddwn yn ei ganfod yn ein bywydau ni.

***Gweddi***

O Dduw ein Tad,

paratoist y byd ar gyfer dyfodiad dy Fab

drwy batriarchiaid a phroffwydi

a gwŷr a gwragedd sanctaidd

a oedd yn effro i’th bresenoldeb

ac yn llawenhau yn dy gariad.

Bydded i ni, dy deulu, dderbyn Crist â llawenydd

a chyhoeddi ei ddyfodiad yn llawen wrth bawb.

Gofynnwn hyn drwy Grist ein Harglwydd. **Amen**.

***Darlleniad***: Eseia 11:1-4 (6-9)

*Gellir ychwanegu darlleniadau eraill, gan gynnwys darlleniad addas o’r Efengyl, er enghraifft:*

*Mathew 1:18-24 Geni Iesu o Fair, dyweddi Joseff, mab Dafydd*

*Luc 1:26-38 Dywedir wrth Fair y bydd yn beichiogi ac yn esgor ar fab*

*Luc 3:1-6 ‘Caiff yr holl bobl weld iachawdwriaeth Duw’*

*Luc 3:23—38 Llinach Iesu*

*Mathew 1:1-17. Llinach Iesu*

*Salm 1 'Maent fel prennau wedi eu plannu wrth ffrydiau dŵr'*

***Homili neu Esboniad byr ar Goeden Jesse***

***Symbolau Coeden Jesse***

*Gellir defnyddio’r geiriau canlynol neu rai tebyg*:

Yma ar ganghennau’r Goeden Jesse hon gwelwn, mewn arwydd a symbol, stori ein hiachawdwriaeth. Gwelwn yma sut y mae Duw wedi paratoi’r byd ar gyfer dyfodiad Iesu. Bydded i’r gwŷr a’r gwragedd sanctaidd a wrandawodd ar air Duw a dweud wrth eraill am ei gariad, ein hysbrydoli i groesawu Iesu i’n bywydau, a rhannu stori’r iachawdwriaeth.

*Cenir yr emyn canlynol neu emyn arall. Yn ystod y canu cyflwynir y symbolau a’u rhoi ar ganghennau’r goeden. Os gwneir hyn yn ystod gwasanaeth ysgol gyfan, efallai y gall cynrychiolydd o bob dosbarth gyflwyno symbol.*

***Emyn***

**Ar gyfer heddiw’r bore  
‘n faban bach  
y ganwyd gwreiddyn Jesse  
‘n faban bach;  
y Cadarn ddaeth o Bosra,  
y Deddfwr gynt ar Seina,  
yr Iawn gaed ar Galfaria  
‘n faban bach  
yn sugno bron Maria  
‘n faban bach.**

**Caed bywiol ddŵr Eseciel  
ar lin Mair  
a gwir Feseia Daniel  
ar lin Mair;  
caed bachgen doeth Eseia,  
‘r addewid roed i Adda,  
yr Alffa a’r Omega  
ar lin Mair  
mewn côr ym Methlem Jwda,  
ar lin Mair.**

**Am hyn, bechadur, brysia  
fel yr wyt,  
ymofyn am y noddfa  
fel yr wyt;  
i ti’r agorwyd ffynnon  
a ylch dy glwyfau duon  
fel eira gwyn yn Salmon  
fel yr wyt,  
gan hynny tyrd yn brydlon  
fel yr wyt.**

Eos Iâl, 1794-1862

***Gweddi***

*Gellir offrymu’r Ymbiliau a’r gweddïau canlynol neu rai eraill.*

Gweddïwn gyda’n gilydd, gan agor ein calonnau a’n bywydau i Dduw.

***A*.** Dduw pob cenhedlaeth:

**Gwrando ein gweddi.**

Cyhoeddodd y proffwydi ddyfodiad Crist,

bydded i ninnau hefyd rannu’r newyddion da am Iesu â llawenydd a rhyfeddod. **A**.

Ganwyd Iesu i deulu dynol,

bydded i bob teulu wybod am ei bresenoldeb yn eu bywydau. **A**.

Ganwyd Iesu ym Methlehem, tref Dafydd:

trwy ein bywydau, bydded i bresenoldeb Iesu fod yn hysbys yn ein cymunedau ni. **A**.

Rhagfynegwyd dyfodiad Iesu gan ei hynafiaid:

bydded i ni adael etifeddiaeth dda a sanctaidd i genedlaethau’r dyfodol. **A**.

Magwyd Iesu gan Fair a Joseff â chariad ac ymroddiad:

bydded i rieni ymhob man gael eu hysbrydoli a’u cryfhau yn eu galwedigaeth. **A**.

Wrth i ni baratoi i ddathlu genedigaeth Iesu,

bydded i ni gael ein llenwi ag awydd i wneud ei ewyllys a rhannu ei gariad. **A**.

***Gweddi’r Arglwydd***

Wrth i ni godi ein dwylo, ein calonnau a’n lleisiau i’r nefoedd gadewch i ni weddïo am ddyfodiad Teyrnas Dduw.

**Ein Tad…**

***Y Fendith***

*Gall y litwrgi ddiweddu â bendith neu trwy ddweud y Gras gyda’n gilydd.*

*Naill ai*:

Yr Arglwydd a fo gyda thi

**A hefyd gyda thi.**

Bydded i Iesu, a anwyd o linach Jesse ac o dŷ Dafydd, eich llenwi â phob llawenydd ar ei ddyfodiad, a bendith Duw Hollalluog, y Tad, y Mab a’r Ysbryd Glân a fo yn eich plith ac a drigo gyda chwi yn wastad. **Amen**.

*Neu***:**

**Gras ein Harglwydd Iesu Grist**

**a chariad Duw**

**a chymdeithas yr Ysbryd Glân**

**a fo gyda ni oll byth bythoedd. Amen.**

*[FFYNHONNELL: Jesse Tree Liturgy © copyright Society of Our Lady of Penrhys]*